In nomine sanctæ et individuæ Trinitatis. Cum omnipotentis Dei dispensatio ad hoc operari dignetur largiendo et concedendo creaturæ suæ jura et regimen terrarum ut consideratione sibi concessæ potestatis bonis operibus commendet et servis Dei justa impendendo eorum orationibus amminiculari et suffragari apud Dominum contendat, idcirco ego Philippus, Dei gratia Francorum rex, notum esse volumus omnibus Xpistianis quod adierit præsentiam nostram Willelmus, abbas Floriacensis, ubi beatus pater monachorum BENEDICTUS corporis præsentia repausare dinoscitur, humili supplicatione deposcens cum fratribus sibi commissis quatinus ea quæ de bonis suis quidam præpotens vir Aurelianensis, nomine Teodericus, sæculi transeuntis perituram dignitatem totius cordis desiderio derelinquens, suæ ecclesiæ pro remedio et salute animæ suæ concedere volebat, auctoritate et signo nostri imperii confirmaremus atque corroboraremus; quod utile nobis et saluberrimum cognoscentes, Deo id volente, omnium bonorum cooperatore, placida effecimus voluntate, tam de his quæ ex nostro beneficio possidebat quam de illis quæ ex aliorum in regno nostro manentium. Hæc igitur sunt quæ ab eo data [laudamus] et corroboramus: terram de Lescuvrio, et æcclesiam dicatam in honore sancti Godoaldi cum omnibus appendiciis, videlicet terris cultis et incultis, vineis, vivariis, servis et ancillis cum omnibus ad se pertinentibus, et in civitate Aurelianensi juxta portam Parisiacensem, ante claustrum sanctæ Crucis, alodum suum terminatum ex duabus partibus terra sanctæ Crucis, ex tercia sancti Marcelli, ex quarta via publica; item, in alio loco, de proprio alodo, furnum cum domo sua et aliis duabus mansionibus ante posticam sitis quæ vocatur Aglerii; alodus autem iste tam liber est ut nullus ibi habeat aliquam consuetudinem vel redibitionem præter ipsum, et sicut ipse libere tenuit et libere dedit, ita et nos liberum concedimus. De beneficio autem nostro quicquid in dominio possidebat, videlicet terram Villaris cum servis et ancillis, et cum omnibus ad se pertinentibus, et cum omni consuetudine terræ illius pari modo annuimus, et in alio loco silvam de Belgiaco cum toto suo alodo ibi sito, et omnes consuetudines quas in terra sancti Benedicti habebat, scilicet in Belgiaco et in Maso vicariam et commendationem et cœteras quas ibi habebat consuetudines sive juste sive injuste; commendationem etiam de Telliaco; item, consuetudines quas in terra sepedicti beati Benedicti ultra fluvium Ligeris habebat, commendationem et pascuaria et omnes alias consuetudines; de clientibus suis, istos nominatim, Rotgerium de Porpriaco, Anteum majorem de Villare, Hildegarium de Bussiaco et fratres suos Frotmundum et Engelbertum cum patre eorum, Martinum quoque cum uxore sua, et Giraldum fratrem suum cum uxore sua, Adelelmum etiam cum nepotibus suis et uxore sua, Ursonem quoque, hos omnes cum filiis et filiabus suis et omnibus possessionibus suis. Et ut hæc præcepti nostri auctoritas omnibus sæculis et præsentibus et futuris firma et inconvulsa permaneat, manu propria confirmavimus et sigilli nostri impressione subterfirmari jussimus. (Monogramma). S. Adam, dapiferi s. S. Gervasii, constabularii s. S. Galeranni, camerarii s. S. Hervei, buticularii s. S. Ursionis vicecomitis s. S. Guidonis de Vitrico s. S. Hilduini de Maiorolis s. † Signum Philippi regis Francorum. Interfuere etiam Hugo Meledunensis, Frogerus Catalaunensis, Bertrannus de Castello Nantonis, [Bur]dinus Remensis, Adam de Milli et Bernodalius frater ejus, Floherus, malischalcus. Anno incarnati Verbi millesimo LXXX. Datum Meleduni publice et firmatum anno PHILIPPI XVIIII Francorum regis. Gislebertus, regis notarius, ad vicem Rogerii cancellarii relegendo subscribsi (chrismon). Guillelmo abbate sancti Benedicti Floriacensis monasterii (Locus sigilli).